
A filmturizmus rendszerének bemutatása különös tekintettel az érintettek vizsgálatára és a filmgyártás imázs befolyásoló hatásának vizsgálata

Kulcsszavak: filmturizmus, érintettek, imázs
A dolgozatomban a filmturizmus egyes témaköreit járom végig. A kutatási témámon belül különös figyelmet szentelek a magyar filmgyártásra, a külső helyszínek, azaz a településekre gyakorolt imázsformáló hatásra, illetve a filmturizmus érintettjeit vizsgálom meg.
Kutatási kérdéseim:
Milyen hatást gyakorol a filmforgatás a forgatási helyszín imázsára?
Milyen szerepe van Magyarországnak a filmgyártásban?
Milyen motivációk mentén utaznak a filmturisták?
Milyen elvárásokat támasztanak a filmturisták a filmturisztikai desztinációkkal szemben?
Annak érdekében, hogy a vizsgálatom, minél valósabb képet adjon a témakörről, két primer kutatást is végeztem. Először is készítettem egy mélyinterjút a Budapesten található Origo Stúdió marketingesével és elvégeztem egy kérdőíves megkérdezést is, ahol a filmturizmus általam érintett témaköreiben érdeklődtem.
A beadványom elméleti szakaszában részletesen kifejtem, hogy a filmturizmus miként definiálható és mely turizmusfajtához tartozik (kulturális, hivatás, niche). A filmturisztikai attrakciótípusokat számba vettem. Ilyen látnivalók közé soroltam a tematikus parkokat, a filmstúdiókat, a filmes múzeumokat és a filmes fesztiválokat. A kutatásom során megvizsgáltam, hogy a filmturisták, milyen motivációval rendelkeznek és ez alapján, milyen csoportokra, azaz szegmensekre oszthatjuk fel őket. Feltételezem, hogy a filmforgatások jelentős mértékben gyakorolnak hatást az adott település imázsára. A feltételezésem vizsgálatában volt segítségemre a kérdőíves megkérdezés, amely arra a vizsgálati irányra is kitért, hogy a magyarok mennyire vannak tisztában azzal, hogy hazánknak milyen jelentős szerepe van a filmgyártásban.
A kutatás eredményeképpen elmondható, hogy Magyarország szerepe a filmgyártásban még jelentőségteljesebb, ahogy gondoltam. Az is beigazolódott, hogy egy sorozat vagy egy filmnek a forgatása hatalmas imázsbefolyásoló hatással rendelkezik, de csak kizárólag akkor, hogy ha a helyszín ténylegesen szerepel a vásznon és önmagát alakítja vagy a néző számára felfedik a képernyőn látott helyszín nevét. A kutatásom során világossá vált, hogy hazánkban a filmturizmus hivatás turisztikai jelentősége erősebb, mint a kulturális turisztikai. Viszont, hogy ha ilyen mértékben nő hazánk népszerűsége a filmgyártásban, valószínűsíthető, hogy a kulturális rész is fejlődésnek fog indulni.



